b'\n_START_ARTICLE_\nHialurono r\xc5\xabg\xc5\xa1tis\n_START_PARAGRAPH_\nHialurono r\xc5\xabg\xc5\xa1tis\xc2\xa0(dar vadinama tiesiog hialuronu)\xc2\xa0\xe2\x80\x93 anijoninis, nesulfatinis glikozaminglikanas, daugiausia paplit\xc4\x99s jungiamajame, dengiamajame ir nerviniame audiniuose. Ji yra unikali tarp kit\xc5\xb3 glikozaminglikan\xc5\xb3, nes yra nesulfatin\xc4\x97, formuojama plazmin\xc4\x97je membranoje, o ne Gold\xc5\xbeio komplekse ir gali b\xc5\xabti labai didel\xc4\x97: jos molekulinis svoris da\xc5\xbenai siekia milijonus. Tai vienas pagrindini\xc5\xb3 ekstral\xc4\x85stelin\xc4\x97s matricos komponent\xc5\xb3. Hialuronas daro didel\xc4\x99 \xc4\xaftak\xc4\x85 l\xc4\x85steli\xc5\xb3 dalijimuisi bei migracijai. Su metais hialurono organizme nat\xc5\xabraliai ma\xc5\xbe\xc4\x97ja.\n_START_SECTION_\nApie\n_START_PARAGRAPH_\nHialuronas sugeria dr\xc4\x97gm\xc4\x99 ir perskirsto j\xc4\x85 po vis\xc4\x85 organizm\xc4\x85. Viena hialurono r\xc5\xabg\xc5\xa1ties molekul\xc4\x97 gali i\xc5\xa1laikyti iki 500 molekuli\xc5\xb3 vandens. Tai rei\xc5\xa1kia, kad \xc4\xaf litr\xc4\x85 vandens \xc4\xafberus 2 miligramus r\xc5\xabg\xc5\xa1ties gaunama gelio pavidalo mas\xc4\x97. Vidutinio sud\xc4\x97jimo \xc5\xbemogaus, sverian\xc4\x8dio 70\xc2\xa0kg, k\xc5\xabne yra apie 15 gram\xc5\xb3 hialurono r\xc5\xabg\xc5\xa1ties. Tre\xc4\x8ddalis jos pasikei\xc4\x8dia (sunyksta ir pasigamina) per dien\xc4\x85. \xc5\xa0io kiekio sutrikimas gali sukelti s\xc4\x85nari\xc5\xb3 problemas, aki\xc5\xb3 saus\xc4\x97jim\xc4\x85, odos pilk\xc4\x97jim\xc4\x85 ir rauk\xc5\xa1l\xc4\x97tum\xc4\x85.'